SET ปิดบวก 4 จุด รับข่าว “คลัง” ชงมาตรการกระตุ้นเศรษฐกิจลดผลกระทบ “โควิด-19”
SET ปิดบวก 4 จุด รับข่าว "คลัง" ชงมาตรการกระตุ้นเศรษฐกิจลดผลกระทบ "โควิด-19"
SET ปิดบวก 4 จุด รับข่าว "คลัง" ชงมาตรการกระตุ้นเศรษฐกิจลดผลกระทบ "โควิด-19"
4 มี.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,378.61 จุด บวก 3.59 จุด หรือ 0.26% มูลค่าการซื้อขาย 5.86 หมื่นล้านบาท
10 หุ้นดันดัชนีวันนี้

ด้านนักวิเคราะห์ กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ส่วนใหญ่จะอยู่ในแดนบวก เช่นเดียวกับตลาดในยุโรปที่เทรดบ่ายนี้ก็บวกขานรับนโยบายผ่อนคลายทางการเงิน เหมือนดาวโจนส์ฟิวเจอร์สที่บวกได้ราว 500 จุดในช่วงบ่ายนี้ หลังจากที่ธนาคารกลางสหรัฐ  (เฟด) ได้ประกาศปรับลดอัตราดอกเบี้ยแบบฉุกเฉินเพื่อลดผลกระทบจากสถานการณ์แพร่ระบาดของไวรัสโควิด-19 ซึ่งในช่วงเช้าตลาดบ้านเราปรับตัวลง เพราะวิตกว่าการที่เฟดปรับลดดอกเบี้ยครั้งนี้บ่งชี้สถานการณ์จะแย่ไปกว่าที่คาดหรือไม่ แต่ส่วนใหญ่ทุกครั้งที่เฟดปรับลดดอกเบี้ยแบบฉุกเฉิน ตลาดฯมักจะตอบรับในเชิงบวก
ทั้งนี้ การที่เฟดปรับลดอัตราดอกเบี้ยก็อาจจะทำให้หลายธนาคารกลางปรับลดอัตราดอกเบี้ยตามไปด้วย ไม่ว่าจะเป็นการประชุมธนาคารกลางยุโรป (ECB), ธนาคารกลางญี่ปุ่น (BOJ) และการประชุมคณะกรรมการนโยบายการเงิน (กนง.) ที่จะประชุมในวันที่ 25 มี.ค.นี้ ก็คาดการณ์ว่าจะปรับลดอัตราดอกเบี้ย ส่งผลให้เม็ดเงินมีโอกาสโยกเข้าในสินทรัพย์เสี่ยงมากขึ้น
สำหรับบ้านเราในช่วงบ่ายที่ผ่านมาก็มีข่าวบวกเข้ามาจากที่นายอุตตม สาวนายน รมว.คลัง มอบหมายให้สำนักงานเศรษฐกิจการคลัง (สศค.) กรมสรรพากร และตลาดหลักทรัพย์แห่งประเทศไทย (ตลท.) หารือกันเพื่อปรับเกณฑ์กองทุนรวมเพื่อการออม (SSF) ให้ใช้เหมือนกับกองทุนรวมหุ้นระยะยาว (LTF) ที่ได้ยกเลิกไปแล้ว และยังอาจจะออกมาตรการด้านภาษีเพื่อการกระตุ้นเศรษฐกิจได้เร็วขึ้น เพื่อลดผลกระทบจากไวรัสโควิด-19 ซึ่งถ้ารัฐบาลใช้นโยบายการเงิน และนโยบายการคลัง พร้อมกันเพื่อช่วยกระตุ้นเศรษฐกิจ ก็เชื่อว่าหุ้นคงจะปรับตัวลงได้ยาก
ส่วนแนวโน้มการลงทุนในวันพรุ่งนี้ (5 มี.ค.) คาดตลาดฯยังมีโอกาสฟื้นตัวต่อเนื่อง โดยมีแนวรับ 1,360-1,370 จุด ส่วนแนวต้าน 1,390-1,400 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 4,521.13 ล้านบาท ปิดที่ 25.00 บาท เพิ่มขึ้น 1.00 บาท
CPALL มูลค่าการซื้อขาย 2,495.54 ล้านบาท ปิดที่ 69.00 บาท ลดลง 1.00 บาท
PTT มูลค่าการซื้อขาย 2,463.47 ล้านบาท ปิดที่ 39.50 บาท ลดลง 1.25 บาท
AOT มูลค่าการซื้อขาย 2,196.38 ล้านบาท ปิดที่ 63.25 บาท เพิ่มขึ้น 0.75 บาท
PTTEP มูลค่าการซื้อขาย 1,784.02 ล้านบาท ปิดที่ 110.00 บาท ลดลง 2.00 บาท
ตลาดหุ้นเอเชีย

 